32006R0040
L 008/4
JURNALUL OFÍCIAL AL UNIUNII EUROPENE
REGULAMENTUL (CE) NR. 40/2006 AL COMISIEI
din 10 ianuarie 2006
de modificare a Regulamentului (CE) nr. 4/2004 de adoptare a normelor de aplicare a Regulamentului (CEE) nr. 4045/89 al Consiliului privind controalele efectuate de statele membre asupra operațiunilor care fac parte din sistemul de finanțare de către Fondul European de Orientare și Garantare Agricolă, secțiunea Garantare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 4045/89 al Consiliului din 21 decembrie 1989 privind controalele efectuate de statele membre asupra operațiunilor care fac parte din sistemul de finanțare de către Fondul European de Orientare și Garantare Agricolă, secțiunea Garantare, și de abrogare a Directivei 77/435/CEE (1), în special articolul 19,
întrucât:
(1)
Regulamentul (CEE) nr. 4045/89 prevede ca statele membre să comunice Comisiei anumite informații. Regulamentul (CE) nr. 4/2004 al Comisiei (2) prevede standardizarea formei și conținutului respectivelor comunicări. Întrucât standardizarea facilitează utilizarea informațiilor transmise și asigură o uniformitate a abordării, trebuie stabilite norme privind forma și conținutul respectivelor comunicări.
(2)
Prin urmare, Regulamentul (CE) nr. 4/2004 trebuie modificat în consecință.
(3)
Măsurile prevăzute de prezentul regulament sunt conforme cu avizul Comitetului Fondului European de Orientare și Garantare Agricolă,
ADOPTĂ PREZENTUL REGULAMENT:
Articolul 1
Regulamentul (CE) nr. 4/2004 se modifică după cum urmează:
1.
Articolul 5 se modifică după cum urmează:
(a)
alineatul (1) se înlocuiește cu următorul text:
„(1) Raportul anual prevăzut la articolul 9 alineatul (1) din Regulamentul (CEE) nr. 4045/89 conține informații detaliate privind fiecare dintre aspectele legate de punerea în aplicare a respectivului regulament, enumerate în partea I a anexei II la prezentul regulament, și cuprinde informații detaliate în conformitate cu formularele tip prevăzute în partea II a anexei respective.”;
(b)
alineatul (3) se înlocuiește cu următorul text:
„(3) Lista de întreprinderi prevăzută la articolul 7 alineatul (2) din Regulamentul (CEE) nr. 4045/89 se stabilește în conformitate cu formularul tip prevăzut de anexa IV la prezentul regulament și cuprinde datele privind operațiunile, în formatul indicat la articolul 6 alineatul (3).”;
(c)
se adaugă următorul alineat:
„(8) Analiza riscurilor prevăzută la articolul 2 alineatul (2) din Regulamentul (CEE) nr. 4045/89 se stabilește în conformitate cu formularul tip prevăzut de anexa IX la prezentul regulament.”
2.
Articolul 6 se înlocuiește cu următorul text:
„Articolul 6
(1) Informațiile care trebuie prezentate în conformitate cu articolul 5 alineatele (1), (2), (3), (4), (7) și (8) se comunică în format electronic, în forma prevăzută de Comisie.
(2) Informațiile care trebuie prezentate în conformitate cu dispozițiile articolului 5 alineatele (5) și (6) se comunică pe suport hârtie sau în format electronic, într-o formă care urmează să fie convenită între expeditor și destinatar. Expeditorului i se trimite o confirmare de primire pentru fiecare solicitare/răspuns pe care le primește în temeiul articolului 5 alineatele (5) și (6).
(3) Datele privind operațiunile în conformitate cu dispozițiile articolului 7 din Regulamentul (CEE) nr. 4045/89 se comunică în format electronic, în forma prevăzută de anexa I, de anexa II punctul 2 și de anexa III la Regulamentul (CE) nr. 2390/1999 al Comisiei (3).
3.
Anexa II se înlocuiește cu textul anexei I la prezentul regulament.
4.
Anexa III se înlocuiește cu textul anexei II la prezentul regulament.
5.
Anexa VIII se înlocuiește cu textul anexei III la prezentul regulament.
6.
Se adaugă o nouă anexă IX, al cărei text este prevăzut de anexa IV la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 ianuarie 2006.